CONFIRMARE OFICIALĂ – Vitalaire, o fraudă la scară națională! Rezultatul controlului Casei de Sănătate: ”Doar în ultimii trei ani, Vitalaire a încasat bani în numele a 1.500 de morți de la 41 de case județene plus București” La o lună și jumătate după primul episod al investigației jurnalistice, Direcția Antifraudă de la CNAS confirmă amploarea escrocheriei la adresa pacienților și a plătitorilor de taxe

joi, 12 ianuarie 2017, 6:12

1 este numărul caselor care n-au decontat nici un decedat către Vitalaire în ultimii 3 ani

42 este numărul de case de Sănătate, județene, București și cea militară, care au decontat morți la cererea Vitalaire

”Controlul nostru a vizat ultimii trei ani: 2014-2016. Există, în medie, 500 de cazuri pe an în care Vitalaire a decontat pe CNP-ul unor asigurați decedați! Un singur județ, Caraș, nu are nici un caz de mort decontat, pentru că au refuzat să plătească 12 cereri de CNP-uri de morți. Vom trimite datele la Parchet. Intenționăm să extindem controlul pe mai mulți ani” Augustus Costache, purtător de cuvînt al CNAS

Doar din 2014 și pînă azi, Casele de Sănătate au făcut plăți pentru 1.500 de morți în contul AirLiquide Vitalaire SRL.

În 13 județe, numărul plăților este foarte mare și doar într-un singur județ nu s-a decontat nici un decedat, asta pentru că s-au prins și nu au plătit!

Statul confirmă astfel ”metoda morților”, pe care sursele Gazetei au relatat-o încă de la începutul investigației ziaristice.

Dar aceasta este numai una dintre escrocheriile folosite de Vitalaire.

Întrebarea e: cum a fost posibil ca atîția ani nici o autoritate să nu sesizeze că 3.000 de pacienți grav bolnavi sînt dați în judecată și alți mii de morți sînt decontați?!

Una dintre explicațiile surselor: complicitățile din Casele județene de sănătate.

Explicația din CNAS: personalul puțin și bugetul scăzut de operare al Caselor.

De o lună și jumătate, de cînd a început investigația jurnalistică, multinaționala AirLiquide Vitalaire tace.

Cu aceste date noi ale statului român, nu vreți să-i întrebăm împreună pe AirLiquide Paris care este explicația lor?

Investigație de Mirela Neag, Răzvan Luțac și Cătălin Tolontan

Nu mai pleacă.

16,4 miliarde de euro este cifra de afaceri a AirLiquide Vitalaire, în cele 80 de țări unde își derulează activitatea

Atît de aproape de aeroport și nu mai pleacă!

E duminică seara și cei doi bărbați stau pe terasa Hotelului Angelo by Vienna House. Ei privesc derutați spoturile avioanelor care aterizează și decolează pe ”Otopeni”, unul la cinci minute.

Lucian Bentu și Dragoș Bobu au aerul a doi amici buni, împărțind o devastare care i-a trăsnit din cerul plin de luminițe.

Bentu este directorul general al Vitalaire România.

Bobu este avocatul firmei.

Sîntem în 20 noiembrie 2016 și, a doua zi, ambii bărbați trebuie să fie la cartierul general al corporației AirLiquide Vitalaire, pe care o reprezintă în România. Urmează să înceapă o afacere cu insulină pentru diabetici.

Dar ceva tocmai s-a întîmplat.

Escrocarea bolnavilor terminali

La întîlnirea de la hotel, Gazeta Sporturilor le arată documente interne ale firmei pe care o conduc.

3.000 de procese a intentat Vitalaire pacienților săi în ultimii 6 ani

Din actele contabile, furnizate de o sursă din interiorul companiei, rezultă că Vitalaire România face dublă contabilitate ca să tragă pe sfoară mii de pacienți grav bolnavi.

În majoritatea lor e vorba de oameni săraci, de la țară, lipsiți de posibilități, familii întregi care se sperie în fața amenințărilor Vitalaire.

Pacienți dependenți de tuburile de oxigen, în multe cazuri bolnavi terminali, sînt împinși să strîngă datorii și apoi acționați în judecată.

În instanță, Vitalaire pledează cu facturi false. Și cîștigă 95% din procese!

”Vom verifica. Dacă e așa, e grav”, rămîne prima reacție a directorului Bentu, confruntat de jurnaliștii Gazetei.

Cele mai multe procese din istorie

-Știți că, în multe cazuri, pe baza unor astfel de documente contabile false, ați dat în judecată 3.000 de pacienți?

-Avem multe procese, e adevărat, dar nu știm nimic despre întocmirea unor documente fictive. Dacă cineva a făcut așa ceva la firmă, va plăti.

Nu au multe procese, au cele mai multe procese din istoria sănătății din România!

Vreme de aproape un deceniu, nici o autoritate a statului român nu a observat acest fenomen medical și juridic.

”Noi, reprezentanța AirLiquide Vitalaire din România, ne-am transformat într-o afacere bazată pe executarea silită a oamenilor amărîți, neștiutori și, de multe ori, muribunzi!” Fost coordonator al Vitalaire, sursă a ziarului

Ziarul primește documentele de la o sursă din interiorul Vitalaire.

40% este dobînda anuală pe care Vitalaire o impune clienților săi și pe care o cîștigă prin proces

Ia o vreme să le verificăm.

Și, în această duminică seară, la doi pași de zborul lor spre Franța, le arătăm șefilor firmei.

Ca unul care înțelege mai bine gravitatea hîrtiilor, avocatul Dragoș Bobu e pietrificat.

Zeci de milioane de euro pe an decontate pentru concentratoare de oxigen

Cine e Vitalaire?

Vitalaire este brandul de aparate de oxigenoterapie al multinaționalei AirLiquide.

Cu sediul în Franța, AirLiquide a devenit liderul mondial pe piața de gaze industriale, iar prin Vitalaire s-a extins și în zona dispozitivelor medicale: livrează aparate de oxigenoterapie pentru jumătate din glob.

”În România, am remarcat cum concentratoarele de oxigen consumă semnificativ din buget. Din totalul decontărilor la dispozitive medicale, în 2013 aparatele de oxigenoterapie reprezentau 40%”, spune pentru ziar Gheorghe Țibichi, președintele Casei de Asigurări de Sănătate.

Iar Vitalaire lucrează, potrivit directorului Lucian Bentu, ”cu 50% din acești pacienți”.

”În ultimii 5 ani, am realizat riscul de prescriere excesivă și am introdus criterii suplimentare. Procentul dispozitivelor de oxigenoterapie în totalul dispozitivelor medicale a scăzut” Gheorghe Țibichi, președintele CNAS

Asigurații români care folosesc concentratoare de oxigen sînt practic suferinzi dependenți de aparatele de aer.

Și firma știe asta.

Scheme de fraudare

Mai multe mărturii din interiorul Vitalaire completează schița activităților firmei.

Potrivit descrierilor surselor, compania fraudează și pacienții, și statul, prin mai multe căi:

Întocmește facturi false și le prezintă în instanță.

Completează în numele pacienților documentele pentru Casa de Sănătate.

Ia bani și de la pacienți, și de la Casă.

Deconteză bani din buget în numele unor oameni morți.

Decontează la Casă aparate pe care oamenii nu le-au folosit sau care n-au ajuns niciodată la pacienți!

Gazeta face verificări ale unor cazuri concrete, pe care le publică.

La trei zile de la primul articol, procurorii din Iași deschid un dosar penal.

În 24 noiembrie 2016, Parchetul de pe lîngă Tribunalul Iași desfășoară percheziții în Tecuci, orașul de reședință al directorului general Lucian Bentu, și în Iași, unde locuiește avocatul Dragoș Bobu și își derulează activitatea firma.

Din Paris, multinaționala AirLiquide Vitalaire tace cînd mascații descind la sediile sale din România.

AirLiquide Vitalaire SRL – contract cu toate Casele județene din România

”Două tiruri de acte sînt reținute de procurori”, scrie Ziarul de Iași.

Casa Națională de Asigurări de Sănătate începe și ea un control în fiecare județ.

CNAS este instituția care primește în fiecare an de la contribuabilul român 26 de miliarde de lei.

5,8 miliarde de euro este bugetul CNAS, construit din taxele contribuabilor

O parte din acești bani, ”200 de milioane de lei în 2016”, potrivit președintelui Țibichi, ajung la furnizorii de dispozitive medicale. Iar o cotă ridicată revine firmelor care decontează dispozitive de oxigenoterapie.

Cel mai mare furnizor pe concentratoare de oxigen este Vitalaire.

Ea are 9.000 de clienți și contracte cu toate Casele de Sănătate, din cele 40 de județe.

Doi cetățeni străini, șefi de la AirLiquide, sînt trecuți drept administratori

Ziarul trimite mai multe seturi de întrebări la Paris pentru AirLiquide Vitalaire.

Ce și cît au știut despre cele 3.000 de procese?

Cum comentează celelalte acuze?

Multinaționala este nu doar proprietara afacerii din România, dar și responsabilă legal, prin doi cetățeni străini care apar ca administratori ai firmei SC AirLiquide Vitalaire România SRL.

Nici o reacție.

Un cititor depune articolele la Paris

Exasperat, un cititor al Gazetei, aflat la Paris, se duce și depune chiar la sediul firmei, de pe malul Senei, o traducere a primelor cinci articole din Gazetă.

Nici o reacție.

De aproape două luni, de cînd ziarul a publicat primul episod al investigației, multinaționala tace.

Dar ieri ziarul a intrat în posesia rezultatelor controlului CNAS!

Vreme de 3 ani, în 40 de județe plus municipiul București, plus Casa de sănătate a militarilor, Vitalaire a încasat bani în numele a mii de români morți.

Ziua adevărului

La începutul lui 2017, Gazeta află că rezulatele colectate în urma controlului din județe ”sînt șocante” și ”clare”, potrivit mai multor surse din interiorul Caselor județene și din sediul național.

Nu e o hiperbolă.

Furnizate ieri oficial, la cererea ziarului, rezultatele controlului CNAS arată că ”1.500 de CNP-uri de decedați au fost decontați în ultimii trei ani de către Vitalaire”, potrivit lui Augustus Costache, purtător de cuvînt al Casei Naționale de Asigurări de Sănătate.

Altfel spus, Casele de Sănătate au fost păcălite de 1.500 de ori doar în trei ani. Referindu-ne doar la morți, pentru că sursele ziarului susțin că metodele Vitalaire erau extrem de diverse!

Ce s-a întîmplat pînă în 2014, cînd sistemele informatice erau mai puțin performante, rămîne de aflat. Și e obligația statului să afle!

”Noi avem 43 de case. 41 de case județene plus Bucureștiul plus Casa militară. 13 județe au multe cazuri, în restul județelor sînt mai puține. Poate că la județe cu cîteva cazuri putem vorbi de erori”, explică Augustus Costache.

La întrebarea ”În cîte dintre aceste județe și case nu există nici o decontare a unui decedat”, răspunsul a fost: ”Doar Carașul are zero cazuri”. Și a completat: ”Pentru că ei au refuzat 12 cazuri”.

Cu alte cuvinte, Vitalaire a țesut, la nivelul țării, un sistem de încasat bani ca și cum oamenii ar fi folosit în continuare concentratoare de oxigen, deși ei muriseră.

Purtătorul de cuvînt al CNAS susține că ”e vorba, în majoritate, de capete de lună, adică omul murea pe parcursul lunii și i se deconta toată luna”.

La întrebarea ”Sînt și cazuri cu perioadă mai mare?”, răspunsul este: ”Da, mai puține, cu încă o lună întreagă decontată, mă refer la luna de după luna morții”.

Potrivit CNAS, aceste informații vor ajunge și la procurori.

Prinși cu intersecții de CNP-uri

Cum s-a ajuns la aceste date?

Au lucrat, în echipe mixte, inspectorii de control de la Casele județene împreună cu cei de la Antifraudă de la Casa Națională cu sediul în București.

Inspectorii fac o intersecție de CNP-uri, între baza de date a asiguraților pentru care Casa a plătit către Vitalaire și mai multe alte bazele de date, inclusiv cea de la evidența populației.

Majoritatea bazelor de date sînt conectate între ele. Statul român evoluează, totuși.

Dar de ce nu au sesizat atîția ani problema?!

”În timp real nu se poate, dar la control decontarea morților este vizibilă”, explică un oficial din sistem, și el ridicînd din umeri.

Cu excepția controlului de la Iași în 2015, cînd au găsit 140 de morți, se numără pe degetele de la o mînă casele județene care au sesizat decontări fictive la Vitalaire!

Și nimeni n-a pus cap la cap aceste date.

Cum e posibil? Mai ales că miza nu e doar Vitalaire, ci decontările fictive de decedați ale furnizorilor unde serviciile costă nu 150 de lei pe lună, ci mult mai mult!

Conform lui Gheorghe Țibichi, președintele CNAS, există și explicații sistemice, ”pe care trebuie să le privim cu toții cu mult realism dacă dorim cu adevărat să îmbunătățim sistemul”:

CNAS funcționează cu doar 2.000 de oameni la nivelul țării, gestionînd un buget de 5,8 miliarde de euro.

Cheltuielie operaționale ale Caselor de Sănătate din România sînt, ca procent din bugetul administrat, mult sub cele ale celor europene.

Salariile personalului au suferit multă vreme, ”abia în ultima perioadă am reușit să oferim oamenilor stimulente”.

E-mailurile AirLiquide Vitalaire din Franța



Să rezumăm: 1.500 de morți decontați în doar trei ani și doar Dumnezeu, la propriu de data asta, știe cîte alte mii de încasări în numele celor duși în anii dinainte.

Acestea sînt datele oficiale.

Ajutați-ne ca ele să ajungă la compania AirLiquide Vitalaire din Franța!

Cîteva e-mailuri sînt:

Dar puteți găsi și altele.

În mod normal, o corporație responsabilă nu are de ce să refuze o conversație cu un public care îi sesizează o problemă la nivel național.

Un dialog civilizat, responsabil, decent, pînă cînd ei vor răspunde.

Sînt datori să explice. Cu 3.000 de bolnavi dați în judecată și cu mii de morți decontați în 40 de județe plus Capitala țării doar în 3 ani nu mai putem discuta despre o întîmplare.

Sîntem în fața unui fenomen.

Datele oficiale ale Casei Naționale de Asigurări de Sănătate demonstrează că nu e un accident, ci un sistem premeditat, organizat și rulat vreme de mulți ani prin toate punctele sale de vînzări din România.

Iar publicul merită să știe nu doar de ce l-au tolerat autoritățile, ci și de ce nu l-a băgat de seamă liderul mondial AirLiquide Vitalaire, care a făcut vînzări, a cîștigat cotă de piață și a încasat din România profituri în toată această perioadă.

Toate episoadele investigației GSP în cazul Vitalaire.

Save

Save

Save

Save